## Pravilnik o načinu dezinfekcije prijevoznih sredstava kojima se prevoze pošiljke životinja, proizvodi životinjskog podrijetla i otpadna animalna tvar

### NN 7/1992 (12.2.1992.), Pravilnik o načinu dezinfekcije prijevoznih sredstava kojima se prevoze pošiljke životinja, proizvodi životinjskog podrijetla i otpadna animalna tvar

# MINISTARSTVO POLJOPRIVREDE, ŠUMARSTVA I VODOPRIVREDE

Na temelju članka 41. stavka 3. Zakona o zdravstvenoj zaštlti životinja
i veterinarskoj djelatnosti ("Narodne novine", br. 52/91). ministar
poljoprivrede, šumarstva i vodoprivrede donosi

## PRAVILNIK

### o načinu dezinfekcije prijevoznih sredstava kojima se prevoze pošiljke životinja, proizvodi životinjskog podrijetla i otpadna animalna tvar

I. OPĆE ODREDBE

Članak 1.

Ovim se pravilnikom propisuje način čišćenja i dezinfekcije prijevoznih
sredstava nakon istovara pošiljaka životinja, proizvoda životinjskog podrijetla
i otpadne animalne tvari (u daljnjem tekstu: pošiljke).

Čišćenje i dezinfekcija prijevoznih sredstava može se narediti i prije
utovara pošiljaka ako to zahtijevaju epizootiološki ili higijenski razlozi.

Čišćenje i dezinfekcija iz stavka 1. i 2. ovog članka obavlja se pod
kontrolom nadležnog veterinarskog inspektora.

Članak 2

Pod dezinfekcijom prijevoznih sredstava, u smislu ovog pravilnika, razumijeva
se čišćenje i dezinfekcija samih prijevoznih sredstava te pribora za vezivanje,
čišćenje, hranjenje, napajanje i istovar životinja (rampi) koji se stalno
nalaze u prijevoznim sredstvima.

Pod prijevoznim sredstvima, u smislu ovog pravilnika, razumijevaju se
sva prijevozna sredstva željezničkog, cestovnoga, pomorskoga, riječnoga
i zračnoga prometa, te kontejneri (u daljnjem tekstu: prijevozna sredstva),
kojima se prevoze pošiljke.

Prijevoznim sredstvima, u smislu stavka 2. ovog članka, ne smatraju
se: skele, ribarski objekti koji se upotrebljavaju isključivo za ribarenje
i plovni objekti kojima se u lokalnom prometu prevoze: pošiljke riba u
svježem stanju ili pošiljke u otvorenoj ambalaži namijenjene neposrednoj
potrošnji.

II. OBJEKTI ZA ČIŠČENJE I DEZINFEKCIJU PRIJEVOZNIH SREDSTAVA

Članak 3.

Čišćenje i dezinfekcija željezničkih i cestovnih prijevoznih sredstava
obavlja se u objektima za dezinfekciju tih prijevoznih sredstava, a prijevoznih
sredstava u pomorskom, riječnom i zračnom prometu, u luci ili pristaništu
u kojem je iskrcana posljednja pošiljka.

Objekt za čišćenje i dezinfekciju prijevoznih sredstava u krugu izvoznog
objekta, koristi se samo za vlastite potrebe.

Objekt za dezinfekciju prijevoznih sredstava mora imati:

1. odgovarajuće kolosiječne kapacitete za dezinfekciju željezničkih
vozila, i prateće objekte i sredstva, ako se objekt nalazi u krugu željezničkog
kolodvora;

2. odgovarajuće pristupne ceste s tvrdim kolničkim zastorom i betonskim
parkiralištem za smještaj cestovnih vozila koja se šalju na dezinfekciju;

3. betonski ili asfaltni plato (natkriveni ili otkriveni) na kojem se
čiste i dezinficiraju prijevozna sredstva sa zaštitom da se otpadne vode
ne bi razlijevale izvan platoa, sa zatvorenom kanalizacijom i uređajima
za odvod otpadnih voda u kolektore ili septičke jame;

4. dvokomorne ili višekomorne bazene (jame) ili kontejnere za skupljanje
smeća iz prijevoznih sredstava koja se čiste, s tim da bazeni moraju imati
poklopac koji se može dobro otvoriti i zatvoriti, a mogu se izgraditi i
peći za spaljivanje smeća;

5. stabilnu nepokretnu dezinfekcijsku prskalicu s hladnom i vrućom vodom
pod tlakom, potrebnom opremom i kemijskim sredstvima za dezinfekciju prijevoznih
sredstava;

6. potreban pribor za čišćenje prijevoznih sredstava (lopate, metle,
četke i dr.) i zaštitnu opremu, radnu odjeću i obuću;

7. umjetni izvor svjetla jakosti najmanje 550 luksa.

Članak 4.

U mjestima u kojima nema izgrađenih objekata za dezinfekciju željezničkih
ili cestovnih prijevoznih sredstava, prijevozna sredstva mogu se dezinficirati
i na mjestima što ih odredi nadležni veterinarski inspektor i to:

1. na mjestima na kojima će biti onemogućeno zagađivanje okoliša smećem
i otpadnim vodama, što nastaju pri čišćenju i dezinfekciji prijevoznih
sredstava;

2. na mjestima na kojima se mogu osigurati osnovni uvjeti za stručno
obavljanje dezinfekcije;

3. na mjestima koja su udaljena od redovitog prometa ljudi i životinja.

III. ČIŠČENJE I DEZINFEKCIJA PRIJEVOZNIH SREDSTAVA NAKON ISTOVARA
POŠILJAKA

1. Čišćenje i dezinfekaja željezničkih i cestovnih prijevoznih sredstava

Članak 5.

Željeznička prijevozna sredstva moraju se dezinficirati najkasnije u
roku od 96 sati od istovara, a ostala prijevozna sredstva odmah nakon istovara
pošiljaka.

Nadležni organ koji obavi obvezni veterinarsko-sanitarni pregled pri
istovaru pošiljaka iz željezničkih prijevoznih sredstava, utvrdit će odmah
nakon istovara pošiljaka da li će se obaviti obična ili pojačana dezinfekcija
i na željeznička prijevozna sredstva zalijepit će listić s otiskanim natpisom
DEZINFICIRATI odnosno DEZINFICIRATI POJAČANO. U dnu listića upisuje se
dan i sat istovara i stavlja se žig željezničkog kolodvora na kojem je
istovar obavljen.

Cestovna prijevozna sredstva kojima su prevožene životinje i koja se
vraćaju prazna iz inozemstva u Republiku Hrvatsku moraju, o obavljenoj
dezinfekciji nakon istovara, imati potvrdu nadležnog organa zemlje iz koje
dolaze. Ako dezinfekcija tih sredstava nije obavljena, granični veterinarski
inspektor odredit će da se dezinfekcija obavi na graničnom prijelazu, ili
na drugom za to određenom mjestu.

Ako se cestovna ili željeznička prijevozna sredstva upućuju na dezinfekciju
u drugo mjesto, moraju se zatvoriti i plombirati.

Članak 6.

Željeznička i cestovna prijevozna sredstva čiste se da bi se iz njih
odstranilo smeće te organske i druge nečistoće.

Čišćenje iz stavka 1. ovoga članka obavlja se na slijedeći način:

1. površine prijevoznih sredstsva i ambalaža poliju se hladnom vodom,
a pri pojačanoj dezinfekciji protiv virusa i nesporogenih užročnika natapaju
se vrućom 2%-tnom otopinom natrijeve lužine (NaOH) odnosno protiv sporogenih
uzročnika zaraznih bolesti - otopinom klornog vapna ili drugog odgovarajućeg
klornog preparata koji sadrži 5% djelatnog klora u otopini ili 5%-tnom
otopinom formaldehida i tako se ostavi 15 minuta. Nakon toga se iz prijevoznih
sredstava izbace smeće, dlake, perje i drugi otpaci koji ostanu nakon istovara
pošiljke;

2. sa stropa, stijenki, pribora za hranjenje, napajanje i vezivanje
i druge opreme i ambalaže sastruže se sva nečistoća. tako da ne ostanu
tragovi smeća i druge nečistoće;

3. sve površine prijevoznih sredstava dobro se isperu vrućom vodom pod
tlakom odgovarajućom prskalicom, uz istovremeno ribanje tih površina, s
tim da se najprije pere unutrašnja strana vozila, a ako je vozilo zagađeno
izvana - i s vanjske strane.

Pri običnoj dezinfekciji prijevoznih sredstava, za pranje iz stavka
2. točke 3. ovog članka, može se upotrijebiti hladna voda, ali samo s prskalicom
pod visokim tlakom.

Članak 7.

Smeće, nečistoća i otpaci iz željezničkih i cestovnih prijevoznih sredstava
skupljaju se u objektima za dezinfekciju prijevoznih sredstava i slažu
u betonske bazene i kontejnere. Ako se posumnja na zaraznu bolest, smeće
se prije odlaganja nakvasi otopinom klornog vapna s najmanje 5% djelatnog
klora.

Smeće, nečistoća i otpaci na mjestima utovara i istovara moraju se skupljati
u,betonske bazene ili kontejnere. Ako se sumnja na zarazu, dezinfekcija
se obavlja na način propisan u stavku 1. ovog članka.

Ako se zbog sumnje na zarazu obavlja pojačana dezinfekcija prijevoznih
sredstava, a nema peći za spaljivanje, prikupljeno smeće, nečistoća i otpaci
moraju se na betonskoj, asfaltnoj ili kamenoj podlozi dobro nakvasiti otopinom
klornog vapna u kojem ima najmanje 5% otopine djelatnog klora ili kaporita,
pa se više puta promiješaju i dobro sabiju u betonske jame ili pažljivo
zakopaju.

Članak 8.

Dezinfekcija željezničkih i cestovnih prijevoznih sredstava može biti
obična i pojačana.

Dezinfekcija iz stavka 1. ovog članka obavlja se nakon čišćenja prijevoznih
sredstava na način propisan u članku 6. ovog pravilnika.

Članak 9.

Obična dezinfekcija prijevoznih sredstava obavlja se na način da se
sve površine željezničkih ili cestovnih prijevoznih sredstava natapaju
vrućom otopinom dezinficijensa, do izdašnog vizuelnog vlaženja.

Otopina dezinficijensa iz stavka 1. ovog članka može se upotrijebiti
kao 2%-tna otopina natrijeve lužine, 2%-tna otopina formaldehida; otopina
klornog preparata s najmanje 3% djelatnog klora, a može se upotrijebiti
i otopina nakog komercijalnog preparata za dezinfekciju s tim da se preparat
upotrebljava na način naznačen u uputi proizvodača i da se vrsta preparata
mijenja,jednom mjesečno.

Pola sata nakon obične dezinfekcije, prijevozna sredstva se isperu vodom.

Članak 10.

Pojačana dezinfekcija prijevoznih sredstava obavlja se ako pošiljka
potječe iz zaraženog područja ili ako se pri istovaru pošiljke utvrdi da
je pošiljka zaražena ili ako postoji sumnja da je zaražena nekom od zaraznih
bolesti životinja iz članka 8. Zakona o zdravstvenoj zaštiti životinja
i veterinarskoj djelatnosti, ovisno o vrsti i otpornosti uzročnika zarazne
bolesti.

Članak 11.

Ako se pojačana dezinfekcija prijevoznth sredstava obavlja zbog nesporogenog
uzročnika zaraznlh bolesti sve unutarnje i vanjske površine prijevoznih
sredstava, nakon pranja i sušenja, natapaju se otopinom klornog vapna koji
sadrži 3% djelatnog klora u otopini (ili odgovarajućim klornim preparatom)
ili 2%-tnom otopinom formaldehida.

Ako se pojačana dezinfekcija obavlja zbog virusnih uzročnika, prijevozna
sredstva se, nakon pranja i sušenja, polijevaju vrućom 2%-tnom otopinom
natrijeve lužine.

Jedan sat nakon pojačane dezinfekcije, prijevozna sredstva moraju se
oprati vrućom vodom.

Članak 12.

Pojačana dezinfekcija koja se obavlja zbog sporogenih uzročnika zaraznih
bolesti obavlja se tako što se površine prijevoznih sredstava nakon pranja
dezinficiraju otopinom klornog vapna ili drugim odgovarajućim klornim preparatom
koji sadrži 5% djelatnog klora u otopini ili 5%-tnom otopinom formaldehida.

Petnaest minuta nakon vlaženja, prijevozna se sredstva mehanički očiste
i ponovo se sve površine navlaže istom količinom i istim dezinficijensom.
Jedan sat nakon dezinfekcije prijevozna sredstva se moraju oprati vrućom
vodom.

Članak 13.

Klorni preparati, posebno klorno vapno, moraju se čuvati na tamnom mjestu,
u dobro zatvorenim posudama, a neposredno prije pripremanja otopine moraju
se ispitati na postotak djelatnog klora da bi se mogla pripremiti propisana
koncentracija otopine.

Otopina klornih preparata mora se pripremiti neposredno prije izvođenja
dezinfekcije. Klorni preparati s manje od 15% djelatnog klora ne smiju
se upotrebljavati za spravljanje dezinfekcijskih otopina.

Članak 14.

Dezinfekcija pribora za vezivanje, čišćenje, hranjenje i napajanje životinja,
pribora za čišćenje prijevoznih sredstava, obora, rampi i drugih predmeta
u željezničkim ili cestovnim prijevoznim sredstvima koji su bili u neposrednom
dodiru s pošiljkom, obavlja se, ovisno o vrsti materijala, opaljivanjem
na plamenu, kuhanjem u vodi, vodenoj pari ili pranjem u dezinfekcijskom
sredstvu - otopini.

Članak 15.

Nakon dezinfekeije željezničkih prijevoznih sredstava, zamjenjuje se
naljepnica s kojom je prijevozno sredstvo poslano na dezinfekeifu s naljepnicom
koja sadrži otiskani natpis DEZINFICIRANO ILI POJAČANO DEZINFICIRANO.

Na naljepnicama se upisuje dan i mjesto gdje je obavljena dezinfekcija
i stavlja pečat pravne odnosno fizičke osobe koja je obavila dezinfekciju
prljevoznog sredstva.

Dezinficirana željeznička prijevozna sredstva treba zatvoriti i plombirati.

2. Čišćenje i dezinfekaja plovnih objekata

Članak 16.

Plovni obfekti - brodovi (riječni i pomorski) čiste se i dezinficiraju
na način i sredstvima koji su propisani za čišćenje i dezinfekciju željezničkih
i drugih prijevoznih sredstava iz članka 6. do 14. ovog pravilnika.

Članak 17.

Na plovnom se objektu čiste i dezinficiraju samo unutarnje strane objekta,
i to u luci odnosno pristaništu u kojem se obevi posljednji iskrcaj pošiljke
iz plovnog objekta.

Mjesto na kojem će se obaviti dezinfekcija plovnog objekta odreduju
lučki odnosno pristanišni organi.

Ako se čišćenje i dezinfekcija plovnog objekta ne mogu obaviti u luci
ili pristaništu iz stavka 1. ovoga članka, nadležni organ može dopustiti
da se čišćenje i dezinfekcija obave u tijeku putovanja do slijedeće luke
ili pristaništa a svakako izvan obalnog područja i mogućnosti ekoloških
posljedica.

Članak 18.

Ako je pošiljka prevožena u izdvojenoj prostoriji ili prostoru na plovnom
objektu, čisti se i dezinficira samo ta prostorija ili taj prostor.

Ako se pošiljka prevozi u prostoriji ili prostoru zajedno s ostalim
pošiljkama (generalni teret, denčane pošiljke) očistit će se i dezinficirati
samo onaj dio te prostorije ili prostora na kojem se nalazi pošiljka, pri
ćemu se vodi računa o tome da se ne ošteti teret koji se prevozi.

Članak 19.

Smeće i otpaci iz plovnog objekta što ostaju nakon njegova čišćenja
i dezinfekcije ne smiju se baciti u otvoreno more, u slobodni riječni tok,
u luke i pristaništa, zimovnike ili kanale.

Sa smećem i otpacima iz stavka 1. ovog članka postupit će se na način
propisan u članku 7. ovog pravilnika.

3. Čišćenje, dezinfekaja zračnih prijevoznih sredstava

Članak 20.

Dezinfekcija zračnih prijevoznih sredstava obavlja se u dogovoru sa
zapovjednikom zrakoplova u okviru pravila kompanije, u odnosu na servis
i specifičnosti zrakoplova kao i antikordivnosti dezificijensa i postupka
dezinfekcije.

IV. DEZINFEKCIJA PRIJEVOZNIH SREDSTAVA PRIJE UTOVARA POŠILJAKA

Članak 21.

Prijevozna se sredstva prije utovara dezinficiraju nakon čišćenja, a
na način i sredstvima što ih odredi nadležni veterinarski inspektor.

V. DEZINFEKCIJA MJESTA ZA UTOVAR, PRETOVAR I ISTOVAR POŠILJAKA

Članak 22.

Mjesta za utovar, pretovar i istovar pošiljaka moraju se nakon utovara,
pretovara ili istovara temeljito očistiti i podvrgnuti običnoj dezinfekciji.

Ako se sumnja na pojavu zarazne bolesti, mjesta za utovar, pretovar
ili istovar pošiljaka dezinficirat će se na način i sredstvima kojima se
obavlja pojačana dezinfekcija.

VI. EVIDENCIJA O OBAVLJENOJ DEZINFEKCIJI

Clanak 23.

Pravne i fizičke osobe koje obavljaju poslove dezinfekcije prijevoznih
sredstava vode evidenciju koja sadrži:

1) dan, mjesec i godinu kada je dezinfekcija obavljena i mjesto obavljanja
dezinfekcije;

2) vrstu i registarski broj odnosno naziv prijevoznog sredstva;

3) vrstu obavljene dezinfekcije (obična ili pojačana) i tko je dezinfekciju
obavio;

4) sredstva kojima je obavljena dezinfekcija;

5) potpis ovlaštene osobe.

Nakon dezinfekcije prijevoznih sredstava izdaje se potvrda u kojoj se
navode podaci iz stavka 1. ovog članka, koju ovjerava nadležni organ pod
čijom je kontrolom dezinfekcija obavljena.

VII. PRELAZNA I ZAVRŠNA ODREDBA

Članak 24.

Na dan stupanja na snagu ovog pravilnika prestaje važiti Pravilnik o
načinu dezinfekcije prijevoznih sredstava kojima se prevoze pošiljke životinja,
životinjskih proizvoda, životinjskih sirovina i životinjskih otpadaka ("Službeni
list SFRJ", br. 22/89 i "Narodne novine", br. 52/91).

Članak 25.

Ovaj pravilnik stupa na snagu osmog dana od dana objave u "Narodnim
novinama".

Klasa: 322-01 /92-01 /30

Urbroj : 525-06-92-1

Zagreb, 29. siječnja 1992.

Ministar poljoprivrede, šumarstva i vodoprivrede

**Ivan Tarnaj, dipl. ing., v. r.**

Pravilnik, NN 7/1992-129